《毛文仲惠文编》
宋代·韩元吉

平生毛公诗，训传固已久。纷纭齐鲁失，浪自开户牖。

至哉一言蔽，可用严墨守。渊源见云仍，梦泽吞八九。

雕章与棘句，锦绣间琼玖。嶷如犀始擢，粲若蚌初剖。

肉食乃闻韶，昼日或见斗。三百篇未忘，七十子何有。

应如摩天刃，要是修月手。时来岂无用，妙处端不朽。

君看夸夺儿，在后熟顾叟。喧啾蛩负户，嘈囋蝉荫柳。

谁令口鸣悲，正使心欲呕。岂无熊罴士，底问牛马走。

岧峣金闺门，豪杰自先后。而君尚穷滞，履敝衿见肘。

才名三十年，肮脏惊白首。我惭拜嘉赐，幼妇连齑臼。

相望百里远，曾未共樽酒。期君颂中兴，步出次山右。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。